रुकुम पश्चिम — रुकुम पश्चिम–बाबुको हसिया प्रहारबाट घाइते २ बालकलाई नेपालगञ्ज रिफर गरिएको छ । जिल्ला अस्पताल सल्लेमा प्राथमिक उपचारपछि १३ वर्षका प्रकाशसिङ विष्ट र ९ वर्षका दिनेश विष्टलाई थप उपचारको लागि नेपालगञ्ज पठाएको हो ।
मुसीकोट नगरपालिका–१४, लोरिवाङका ३६ वर्षीय शंकर विष्टले बुधबार बिहान ६ वर्षीय छोरा सुदर्शन विष्ट र २० वर्षीय भाइ गोकर्ण विष्टको हत्या गरेका थिए । उनले दुई छोरालाई पनि खुकुरी प्रहार गरी घाइते बनाएका थिए ।
छोरा, भाइको हत्या र २ छोरालाई घाइते बनाएपछि शंकर आफूले पनि आत्महत्याको प्रयास गरेको जनाइएको छ। शंकरले आफूमाथी पनि हसिया प्रहार गरेको खुलेको छ।
शंकर तथा घाइते दुई छोरा १३ वर्षका प्रकाशसिङ विष्ट र ९ वर्षका दिनेश विष्टको जिल्ला अस्पताल सल्लेमा प्राथमिक उपचारपछि नेपालगञ्ज रेफर गरिएको जिल्ला प्रहरी प्रमुख प्रहरी नायव उपरीक्षक सुमित खड्काले जानकारी दिए।
घटनाको विस्तृत विवरण अँझै खुली नसकेको डिएसपी खड्काले बताए। शंकरको २ वर्षदेखि मानसिक सन्तुलन गुमेको सुन्नमा आएको प्रहरीले जनाएको छ।